CELEX: 32004D0669
Language: sl
Date: 2004-04-06 00:00:00
Title: 2004/669/ES: Odločba Komisije z dne 6. aprila 2004 o uvedbi spremenjenih okoljskih meril za podelitev znaka Skupnosti za okolje hladilnikom in o spremembi Odločbe 2000/40/ES (notificirano pod dokumentarno številko K(2004) 1414)(Besedilo velja za EGP)

2.10.2004   
            
            
               SL
            
            
               Uradni list Evropske unije
            
            
               L 306/16
            
         
      ODLOČBA KOMISIJE
   
   z dne 6. aprila 2004
   o uvedbi spremenjenih okoljskih meril za podelitev znaka Skupnosti za okolje hladilnikom in o spremembi Odločbe 2000/40/ES
   (notificirano pod dokumentarno številko K(2004) 1414)
   (Besedilo velja za EGP)
   (2004/669/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje (1) in zlasti drugega pododstavka člena 6(1) Uredbe, po posvetovanju z Odborom Evropske unije za znak za okolje,
   ob upoštevanju naslednjega:
   
               (1)
            
            
               Po Uredbi (ES) št. 1980/2000 se znak Skupnosti za okolje lahko podeli proizvodu, ki ima značilnosti, zaradi katerih lahko znatno prispeva k izboljšanju stanja v zvezi s ključnimi okoljskimi vidiki.
            
         
               (2)
            
            
               Uredba (ES) št. 1980/2000 določa, da se uvedejo posebna merila za podelitev znaka za okolje glede na skupine proizvodov.
            
         
               (3)
            
            
               Uredba tudi določa, da je treba pregled meril za podelitev znaka za okolje, kakor tudi zahtev pri presojanju in preverjanju, povezanih z navedenimi merili, izvesti dovolj zgodaj pred iztekom veljavnosti meril, podrobno opredeljenih za zadevno skupino proizvodov.
            
         
               (4)
            
            
               Da bi se odrazilo dogajanje na trgu, je primerno spremeniti okoljska merila, ki jih je uvedla Odločba Komisije 2000/40/ES z dne 16. decembra 1999 o uvedbi okoljskih meril za podelitev znaka Skupnosti za okolje hladilnikom (2). Hkrati bi bilo treba spremeniti veljavnost navedene odločbe.
            
         
               (5)
            
            
               Treba bi bilo sprejeti novo odločbo o uvedbi posebnih okoljskih meril za navedeno skupino proizvodov, ki bi morala veljati 3 leta.
            
         
               (6)
            
            
               Primerno je, da se proizvajalcem, ki so za svoje proizvode dobili znak za okolje pred 1. majem 2004 ali so za takšen znak dali vlogo pred tem datumom, omogoči prehodno obdobje največ osemnajstih mesecev, da bodo imeli dovolj časa za prilagoditev svojih proizvodov v skladu z novimi merili.
            
         
               (7)
            
            
               Ukrepi, predvideni s to odločbo, temeljijo na osnutku meril, ki jih je oblikoval Odbor Evropske unije za znak za okolje, ustanovljen po členu 13 Uredbe (ES) št. 1980/2000.
            
         
               (8)
            
            
               Ukrepi, predvideni s to odločbo, so v skladu z mnenjem odbora, ki je bil ustanovljen s členom 17 Uredbe (ES) št. 1980/2000 –
            
         SPREJELA NASLEDNJO ODLOČBO:
   Člen 1
   Za dodelitev znaka Skupnosti za okolje za hladilnike mora aparat po Uredbi (ES) št. 1980/2000 soditi v skupino proizvodov „hladilniki“ kakor je opredeljena v členu 2, in mora biti v skladu z okoljskimi merili, navedenimi v Prilogi k tej odločbi.
   Člen 2
   Skupina proizvodov „hladilniki“ obsega vse električne gospodinjske hladilnike, shranjevalnike zamrznjenih živil, zamrzovalnike živil in njihove kombinacije, ki se priključijo na električno omrežje. Izvzeti so aparati, ki lahko uporabljajo tudi druge vire energije, denimo baterije.
   Člen 3
   Za administrativne namene je skupini proizvodov „hladilniki“ dodeljena kodna številka „012“.
   Člen 4
   V Odločbi 2000/40/ES se člen 3 nadomesti z naslednjim besedilom:
   
      „Člen 3
      Ta odločba se uporablja do 30. aprila 2004“.
   
   Člen 5
   Ta odločba, razen člena 4, se uporablja od 1. maja 2004 do 31. maja 2007.
   Proizvajalci proizvodov iz skupine proizvodov „hladilniki“, ki so dobili znak za okolje pred 1. majem 2004, lahko uporabljajo navedeni znak do 31. oktobra 2005.
   Proizvajalcem proizvodov iz skupine proizvodov „hladilniki“, ki so dali vlogo za dodelitev znaka za okolje za navedene proizvode pred 1. majem 2004, se lahko dodeli znak za okolje po pogojih iz Odločbe 2000/40/ES. V takšnih primerih se lahko znak uporablja do 31. oktobra 2005.
   Člen 6
   Ta odločba je naslovljena na države članice.
   
      V Bruslju, 6. aprila 2004
      
         
            Za Komisijo
         
         Margot WALLSTRÖM
         
         
            Članica Komisije
         
      
   
   
      (1)  UL L 237, 21.9.2000, str. 1.
   
      (2)  UL L 13, 19.1.2000, str. 22. Odločba, kakor je bila nazadenje spremenjena z Odločbo 2004/214/ES (UL L 67, 5.3.2004, str. 23).
   
      PRILOGA
      OKOLJSKA MERILA
      OKVIRNA DOLOČILA
      Za dodelitev znaka za okolje aparat izpolnjuje merila iz te priloge, katerih cilj je spodbujanje:
      
                  —
               
               
                  zmanjšanja poškodb okolja ali tveganj, povezanih z uporabo energije (globalno segrevanje, zakisljevanje, siromašenje neobnovljivih virov energije), z zmanjšanjem porabe energije,
               
            
                  —
               
               
                  zmanjšanja poškodb okolja ali tveganj, povezanih z uporabo snovi, ki lahko povzročijo tanjšanje ozonskega plašča, in drugih nevarnih snovi, z zmanjšanjem uporabe teh snovi, in
               
            
                  —
               
               
                  zmanjšanja poškodb okolja ali tveganj, povezanih z uporabo snovi, ki lahko povzročijo globalno segrevanje.
               
            Poleg tega merila spodbujajo izvajanje najboljše prakse (okoljsko optimalna uporaba) in širijo okoljsko ozaveščenost potrošnikov.
      Nadalje je označba plastičnih sestavnih delov v pomoč pri recikliranju aparata.
      Pristojnim organom se priporoča, da pri presoji vlog in spremljanju skladnosti z merili iz te priloge upoštevajo izvajanje priznanih sistemov okoljskega ravnanja, denimo EMAS ali ISO 14001 (opomba: ne zahteva se izvajanje takšnih sistemov ravnanja).
      KLJUČNA MERILA
      1.   Prihranki energije
      Aparat mora soditi v razred energijske učinkovitosti A+ ali A++, kakor je opredeljeno v Direktivi 94/2/ES, spremenjeni z Direktivo 2003/66/ES.
      
         Vlagatelj zagotovi kopijo tehnične dokumentacije, ki jo navaja člen 2(1) Direktive Komisije 94/2/ES, spremenjene z Direktivo Komisije 2003/66/ES. Ta dokumentacija vključuje poročila najmanj treh meritev porabe energije, opravljenih v skladu s standardom EN 153, tega pa se izvede v skladu s smernicami za preskušanje, kakor so podrobno navedene v operativnem kodeksu Evropskega združenja proizvajalcev gospodinjskih aparatov (CECED). Aritmetična srednja vrednost teh meritev je enaka ali manjša od zgornje zahteve. Vrednost, izkazana na energijski nalepki, ni nižja od te srednje vrednosti, razred energijske učinkovitosti, naveden na energijski nalepki, pa ustreza tej srednji vrednosti.
      
      2.   Zmanjšanje potenciala tanjšanja ozonskega plašča (ODP) pri hladilnih sredstvih in penah za izolacijo
      Hladilna sredstva v hladilnem krogu in pene za izolacijo aparata imajo potencial tanjšanja ozonskega plašča enak nič.
      
         Uredba 2037/2000/ES prepoveduje uporabo klorofluoroogljikovodikov (CFC) in halogeniranih klorofluoroogljikovodikov (HCFC) za hladilna sredstva in proizvodnjo pen pri novih napravah ter njihovo dajanje na trg.
      
      3.   Zmanjšanje potenciala globalnega segrevanja (GWP) pri hladilnih sredstvih in penah za izolacijo
      Hladilna sredstva v hladilnem krogu in pene za izolacijo aparata imajo potencial globalnega segrevanja 15 ali manj (izraženo v ekvivalentu CO2 v obdobju 100 let).
      
         Vlagatelj poda izjavo o skladnosti proizvoda s temi zahtevami. Vlagatelj in/ali njegov dobavitelj ali dobavitelji, kadar je to primerno, navedejo organu, pristojnemu za presojo vloge, katera hladilna sredstva in pene so uporabili ter podatke o njihovem potencialu globalnega segrevanja.
      
      DODATNA MERILA
      4.   Podaljšanje življenjske dobe
      Razpoložljivost združljivih nadomestnih delov in servisa je zajamčena še 12 let po prenehanju proizvodnje.
      
         Vlagatelj poda izjavo o skladnosti s to zahtevo.
      
      5.   Vračilo proizvajalcu v recikliranje
      Proizvajalec omogoča uporabnikom brezplačno vračilo v recikliranje aparata in zamenjanih sestavnih delov, razen proizvodov, ki so jih uporabniki kontaminirali (npr. aparatov iz medicinskih ali jedrskih ustanov).
      Poleg tega aparat izpolnjuje naslednja merila:
      
                  5.1.
               
               
                  Proizvajalec upošteva razstavitev aparata in zagotovi poročilo o razstavitvi. V poročilu med drugim potrdi, da:
                  
                              —
                           
                           
                              spoji so zlahka vidni in dostopni,
                           
                        
                              —
                           
                           
                              elektronski sklopi so zlahka vidni in razstavljivi,
                           
                        
                              —
                           
                           
                              proizvod se zlahka razstavi s splošno dostopnim orodjem, in
                           
                        
                              —
                           
                           
                              nezdružljivi in nevarni materiali so ločljivi.
                           
                        
            
                  5.2.
               
               
                  Plastični deli, ki so težji od 50 gramov, imajo trajno označbo za identifikacijo materiala v skladu z ISO 11469. To merilo ne velja za ekstrudirane plastične dele.
               
            
                  5.3.
               
               
                  Plastični deli ne vsebujejo zaviralcev gorenja iz polibromiranih bifenilov (PBB) ali polibromiranih difenil etrov (PBDE). Plastični deli ne vsebujejo zaviralcev gorenja iz kloroparafina z dolžino verige 10–13 ogljikovih atomov in vsebnostjo klora na težo nad 50 % (številka CAS 85535-84-8). Vlagatelj poda izjavo o skladnosti s to zahtevo.
               
            
                  5.4.
               
               
                  Plastični deli, ki so težji od 25 gramov, ne vsebujejo zaviralcev gorenja iz snovi ali pripravkov, ki jim je v času vloge za znak za okolje dodeljen kateri od naslednjih opozorilnih stavkov:
                  Nevarno za zdravje:
                  
                               
                           
                           
                              R45 (lahko povzroči raka)
                           
                        
                               
                           
                           
                              R46 (lahko povzroči dedno genetsko okvaro)
                           
                        
                               
                           
                           
                              R60 (lahko zmanjša plodnost)
                           
                        
                               
                           
                           
                              R61 (lahko škodi nerojenemu otroku)
                           
                        Nevarno za okolje:
                  
                               
                           
                           
                              R50 (zelo strupen za vodne organizme)
                           
                        
                               
                           
                           
                              R50-R53 (zelo strupen za vodne organizme, lahko dolgoročno škodljivo vpliva na vodno okolje)
                           
                        
                               
                           
                           
                              R51-R53 (strupen za vodne organizme, lahko dolgoročno škodljivo vpliva na vodno okolje),
                           
                        
                               
                           
                           
                              kakor je opredeljeno v Direktivi Sveta 67/548/EGS (1).
                           
                        Ta zahteva se ne uporablja za zaviralce gorenja, ki ob uporabi tako spremenijo svojo kemično naravo, da razvrstitev pod katerega od zgoraj naštetih stavkov R ni več upravičena, in kadar se manj kot 0,1 % zaviralca gorenja v obdelanem delu ohrani v takšni obliki kot pred uporabo. Vsi zaviralci gorenja se opredelijo v dokumentaciji, ki se skupaj z vlogo za znak za okolje predloži pristojnemu organu (z imenom in številko CAS).
               
            
                  5.5.
               
               
                  Vrsta hladilnega sredstva in pene za izolacijo je navedena na aparatu v bližini napisne tablice ali na njej, da se olajša morebitno prihodnje recikliranje.
                  Kar zadeva merila 5.1, 5.2, 5.3 in 5.5, vlagatelj poda izjavo o skladnosti aparata s temi zahtevami. Vlagatelj zagotovi pristojnemu organu, ki presoja njegovo vlogo, kopijo poročila o razstavitvi. Vlagatelj in/ali njegov dobavitelj ali dobavitelji, kadar je to primerno, navedejo temu pristojnemu organu, katera hladilna sredstva in pene so uporabili.
                  Kar zadeva merilo 5.4, uporabljeni zaviralci gorenja, če se že uporabijo, nimajo dodeljenega nobenega od zgornjih opozorilnih stavkov niti niso imenovani v Prilogi 1 k Direktivi 67/548/EGS ali njenih poznejših spremembah v zvezi z razvrščanjem, pakiranjem in označevanjem nevarnih snovi. Vsi zaviralci gorenja, ki se uporabijo v plastičnih delih, težjih od 25 g, morajo biti podrobno opredeljeni v dokumentaciji, priloženi k vlogi, in sicer z imenom in številko CAS.
               
            6.   Navodila za uporabnike
      Aparat se prodaja z navodili za uporabo, ki vsebujejo nasvete glede okoljsko primerne uporabe in zlasti:
      
                  6.1.
               
               
                  Naslednje besedilo na platnici ali prvi strani: „Navodila vsebujejo informacije o tem, kako kar najbolj zmanjšati vplive na okolje.“
               
            
                  6.2.
               
               
                  Priporočila glede kar najboljšega izkoristka energije pri delovanju aparata, ki obsegajo:
                  
                              6.2.1.
                           
                           
                              napotke glede postavitve ali namestitve aparata, ki med drugim navajajo, koliko prostora mora imeti aparat, da bo zrak okoli njega lahko zadostno krožil, in ki tudi opozarjajo, kako pomemben je lahko prihranek energije, kadar potrošnik, če ima seveda možnost, postavi aparat na neogrevano ali slabše ogrevano mesto;
                           
                        
                              6.2.2.
                           
                           
                              nasvet potrošniku, naj aparata ne postavi poleg virov toplote (denimo pečic, radiatorjev itd.) ali na neposredno sončno svetlobo; nasvet potrošniku, kadar je to ustrezno, naj pomisli na toplotno zaščito aparata pred stenskim ali talnim virom ogrevanja;
                           
                        
                              6.2.3.
                           
                           
                              nasvet, da je nastavitev termostata odvisna od temperature prostora in je zato treba preveriti temperaturno nastavitev z ustreznim termometrom (dodano je pojasnilo postopka);
                           
                        
                              6.2.4.
                           
                           
                              nasvet, da je treba vroča živila ohladiti in šele potem zložiti v aparat, ker iz njih dvigajoča se para prispeva k zaledenitvi uparjalnika, da pa naj bo čas ohlajanja živil iz zdravstvenih in higienskih razlogov kar se da kratek;
                           
                        
                              6.2.5.
                           
                           
                              nasvet, da uparjalnika ne sme prekrivati debela plast ledu in da je odstranjevanje ledene obloge lažje pri pogostem odtaljevanju;
                           
                        
                              6.2.6.
                           
                           
                              nasvet, da je treba zamenjati tesnilo, če vrata ne tesnijo pravilno;
                           
                        
                              6.2.7.
                           
                           
                              nasvet, da mora po premikanju aparata preteči dovolj časa pred ponovnim vklopom aparata;
                           
                        
                              6.2.8.
                           
                           
                              nasvet, da je treba kondenzator na hrbtni strani aparata in prostor pod aparatom redno čistiti in odstraniti prah in kuhinjske nečistoče;
                           
                        
                              6.2.9.
                           
                           
                              obvestilo, da neupoštevanje zgoraj navedenih nasvetov pomeni večjo porabo energije in torej višje obratovalne stroške.
                           
                        
            
                  6.3.
               
               
                  Nasvet, da se je zaradi morebitnih zdravstvenih in okoljskih tveganj treba izogibati poškodbam kondenzatorja (izmenjevalnika toplote) na hrbtni strani aparata in drugim pripetljajem, ki bi povzročili stik hladilnega sredstva z okoljem. Navodila posebej omenjajo, da se ostri predmeti (denimo noži, izvijači itd.) ne smejo uporabljati za odstranjevanje ledu, saj bi lahko poškodovali uparjalnik.
               
            
                  6.4.
               
               
                  Obvestilo, da je aparat narejen iz delov in materialov, vključno s tekočinami, ki so primerni za ponovno uporabo in/ali recikliranje.
               
            
                  6.5.
               
               
                  Nasvet potrošniku, kako izkoristiti možnost vračila aparata proizvajalcu v recikliranje.
               
            
         Vlagatelj poda izjavo o skladnosti aparata s temi zahtevami. Vlagatelj zagotovi pristojnemu organu, ki presoja njegovo vlogo, kopijo navodil za uporabo.
      
      7.   Omejitev emisij hrupa
      Emisije hrupa, ki ga povzroča aparat, računane kot zvočna moč, ne presegajo 40 dB(A) (glede na 1 pW).
      Podatki o ravni emisij hrupa, ki ga povzroča aparat, so navedeni tako, da so za potrošnika jasno vidni. V ta namen se ti podatki vpišejo na energijsko nalepko za hladilnike.
      Meritev ravni emisij hrupa in podatki o hrupu se zagotovijo v skladu z Direktivo Sveta 86/594/EGS (2) in z uporabo standarda EN 28960.
      To merilo se ne uporablja za zamrzovalne skrinje, ki so navedene kot kategorija 9: „gospodinjski zamrzovalniki, skrinja“ v Prilogi IV k Direktivi Komisije 94/2/ES.
      
         Vlagatelj poda izjavo o skladnosti proizvoda s temi zahtevami.
      
      8.   Embalaža
      Embalaža izpolnjuje naslednje pogoje:
      
                  8.1.
               
               
                  Vse sestavine embalaže je z roko zlahka mogoče ločiti na posamezne materiale in tako olajšati recikliranje.
               
            
                  8.2.
               
               
                  Kadar se uporabi kartonska embalaža, vsebuje najmanj 80 % recikliranega materiala.
               
            
         Vlagatelj poda izjavo o skladnosti z zahtevo in predloži pristojnemu organu vzorec(-ce) embalaže kot del vloge.
      
      9.   Podatki za potrošnika
      Podatki, ki so vidni na znaku za okolje
      Okence 2 znaka za okolje vsebuje naslednje besedilo:
      
                  —
               
               
                  nizka poraba energije
               
            
                  —
               
               
                  kar najmanjši potencial globalnega segrevanja
               
            
                  —
               
               
                  nizka raven emisij hrupa
               
            
         Vlagatelj poda izjavo o skladnosti proizvoda s to zahtevo in predloži kopijo znaka za okolje, kakor je viden na embalaži in/ali proizvodu in/ali spremljajoči dokumentaciji.
      
      
         (1)  UL 196, 16.8.1967, str. 1. Direktiva, kakor je nazadnje spremenjena z Direktivo Komisije 2004/73/ES (UL L 152, 30.4.2004, str. 1).
      
         (2)  UL L 344, 6.12.1986, str. 24. Direktiva, spremenjena z Uredbo (ES) št. 807/2003 (UL L 122, 16.5.2003, str. 36).